*Проект на Наредба за изменение на Наредба №2 на Общински съвет Разград за придобиване, управление и разпореждане с имоти и вещи-общинска собственост.*

В съответствие с разпоредбите на чл. 26, ал. 3 и ал. 4 от Закона за нормативните актове в законоустановения срок от 30 дни Община Разград чрез настоящото публикуване за обществена консултация предоставя възможност на заинтересованите лица да направят своите предложения и становища по проекта на Наредба за изменение на Наредба № 2 на Общински съвет Разград за придобиване, управление и разпореждане с имоти и вещи-общинска собственост на електронна поща [counsel@razgrad.bg](mailto:counsel@razgrad.bg) или в деловодството на Община Разград на адрес: гр. Разград, бул. „Бели Лом“ № 37А, партерен етаж, стая 06 „Деловодство“.

**ДО**

**ОБЩИНСКИ СЪВЕТ**

**РАЗГРАД**

**ДОКЛАДНА ЗАПИСКА**

**от Добрин Младенов Добрев – кмет на Община Разград**

**ОТНОСНО:** Наредба за изменение на Наредба №2 на Общински съвет Разград за придобиване, управление и разпореждане с имоти и вещи-общинска собственост

**Уважаеми госпожи и господа общински съветници,**

С Решение № 295 по Протокол № 16 от 24.01.2005 година на Общински съвет- Разград е приета Наредба № 2 на Общински съвет Разград за придобиване, управление и разпореждане с имоти и вещи-общинска собственост, която през годините е многократно изменяна и допълвана.

Съгласно разпоредбата на чл.15, ал.8 от Наредба № 2 на Общински съвет Разград за придобиване, управление и разпореждане с имоти и вещи-общинска собственост, ежегодно от 1 март се актуализира наемната цена на сключените договори за наем в съответствие с годишната инфлация, отнесена за периода декември на изтеклата, спрямо декември на предходната на нея година, след решение на общинския съвет по предложение на комисията по чл.2, ал.1 от същата наредба.

Отчетената от Националния статистически институт годишна инфлация за 2023 година /декември 2023 г. спрямо декември 2022г./ е 4,7 %.

На заседание на комисията по чл.2 от Наредба № 2 на Общински съвет Разград за придобиване, управление и разпореждане с имоти и вещи-общинска собственост е прието решение за актуализиране на размера на наемните плащания по договорите за наем на имоти и части от имоти-публична и частна общинска собственост, сключени до 31.12.2023 година като същите се увеличат с 4,7 %.

Предвид гореизложеното, възниква необходимостта от изменение на Наредба № 2 на Общински съвет Разград за придобиване, управление и разпореждане с имоти и вещи-общинска собственост в частта й, представляваща Приложение №1 към същата.

**1.Основни цели, които се поставят:**

С приемането на изменението в посочената Наредба на Общински съвет Разград се цели същата да се приведе в съответствие с изискването за актуализиране на наемните цени на отделните видове имоти-общинска собственост, въведено с отделна разпоредба.

**2.Финансови и други средства, необходими за прилагане на новата наредба –**не са необходими.

**3.Очаквани резултати:**

Повишаване на приходите от наеми от имоти и части от имоти – публична и частна общинска собственост по сключени наемни договори.

**4. Анализ за съответствие с правото на Европейския съюз:**

Предлаганият проект на Наредба за изменение на Наредба № 2 на Общински съвет Разград за придобиване, управление и разпореждане с имоти и вещи-общинска собственост е разработен в съответствие с разпоредбите на Европейското законодателство – Европейската харта за местно самоуправление, както и с директиви на Европейската общност, свързани с тази материя, предвид съответствието на основни нормативни актове /Административнопроцесуалния кодекс, Закона за общинската собственост и др. / с тях.

Изготвеният проект, в съответствие с изискванията на чл.26, ал.3 и ал.4 от Закона за нормативните актове е публикуван на интернет-страницата на Община Разград на **14.02.2024 г.**

Предвид гореизложеното и на основание чл. 76, ал. 3, чл. 77 и чл.79 от Административнопроцесуалния кодекс, чл.8, чл. 11, ал. 3 и чл. 28, ал. 1 от Закона за нормативните актове, Указ № 883 от 24.04.1974 година за прилагане на Закона за нормативните актове, чл.21, ал.1, т.23, ал. 2 и чл.22, ал.1 от Закона за местното самоуправление и местната администрация, предлагам Общински съвет Разград да приеме следното

**Р Е Ш Е Н И Е:**

1.Приема Наредба за изменение на Наредба № 2 на Общински съвет Разград за придобиване, управление и разпореждане с имоти и вещи-общинска собственост, както следва:

§1.Отменя Приложение №1 към Наредба № 2 на Общински съвет Разград за придобиване, управление и разпореждане с имоти и вещи-общинска собственост.

§2.Приема ново Приложение №1 към Наредба № 2 на Общински съвет Разград за придобиване, управление и разпореждане с имоти и вещи-общинска собственост.

Настоящото решение да бъде изпратено на Кмета на Община Разград и Областния управител на Област Разград в 7-дневен срок от приемането му.

Решението подлежи на оспорване по реда и в срока по АПК пред Административен съд Разград.

*ВНОСИТЕЛ:*

**Добрин Добрев**

*Кмет на Община Разград*